चन्द्रन के नाम से भी दक्षा को चिढ़ थी, लेकिन आज वो उसके बिना रह नहीं सकती
उस एक मीटिंग में तुमने कहीं मेरे मन को छू लिया। वैसे तुम्हें अपना फोटोग्राफर बदल लेना चाहिए। कोई ऐसा फोटोग्राफर ढूंढो जो तुम्हारी अकड़ू छवि नहीं, असली छवि खींचे।
कभी हां, कभी ना है
इन लबों की ये ही दास्तां है,
पर इनसे परे वह एक जहां है
जहां इकरार और इनकार की छाप
बस एक नियति के हाथ है।
सांझ ढलते सूरज के साथ आंख-मिचौली खेल रही लताओं को देखते हुए, न जाने क्यों ये पंक्तियां उसके दिल से निकल पड़ीं। ये पंक्तियां उन लताओं के लिए थीं, या फिर उन लताओं की ओट से सूरज को निहारती उन मंजरियों के लिए, ये तो बता पाना मुश्किल था। हां, पर वह ये जरूर कह सकती थी कि लताओं की ओट से निकली ये पंक्तियां उसके जीवन में उतरती चली गई थीं... मंद-मंद चाल से, धीमे पांव से कहीं भीतर ही भीतर, उसके अंतर्मन को स्पर्श करते...
“क्या हुआ दक्षा? कोई बात है क्या तेरे मन में?” एकाएक अपनी सहेली की आवाज सुनकर वह दाईं ओर बैठी अपनी बेस्ट फ्रेंड और राजदार हिया को देखने लगी।
“सच कहूं?” दक्षा ने धीमी आवाज में कहा।
“क्या हमारे बीच कभी भी कोई झूठ का पर्दा रहा है?” हिया ने उससे पूछा। वह जानती थी कि आज का दिन उसकी दोस्त के लिए कितना महत्वपूर्ण है।
“मैं यहां कैसे आ गई हिया? ये तो मेरी योजना का हिस्सा कभी भी नहीं था।” उसने अपने मन की बात आखिरकार होंठों पर लाते हुए कहा।
आज से आठ महीने पहले जब उसने अपनी पढ़ाई खत्म कर के नौकरी शुरू की, तब उसके मन में कभी यह विचार नहीं आया था कि एक दिन वह इस तरह, किसी कॉफी शॉप में बैठी, अपने मन की गुत्थी से उलझ रही होगी।
उस दिन वह जब काम से थकी-हारी घर पहुंची, तब ही पापा ने उसे एक नई उलझन में डाल दिया।
“हमने तुम्हारी बात चला दी है।”
“कैसी बात?” उसने असमंजस भरे स्वर में पूछा।
“शादी की, और किसकी?” पापा ने कहा।
“इतनी भी जल्दी क्या है? अभी तो मैंने काम शुरू ही किया है।” पर घरवालों ने उसकी एक नहीं सुनी। उसके हर तर्क, हर प्रश्न का उत्तर उनके पास तैयार था। अब जीवनभर काम ही करना है, उम्र बीत जाएगी तो कौन शादी करेगा, पढ़ाई हो गई है, हर चीज का समय होता है।
उसने जब घरवालों की जिद का जिक्र हिया से किया, तो उसने सांत्वना देते हुए कहा, “ऐसे कैसे कोई मिल जाएगा? तेरे लायक बंदा मिलने में समय भी तो लगेगा।”
हिया की यह बात उसे भी सही लगी। आखिर उसकी जिंदगी का सवाल था, घरवालों को भी सोचने में समय लगेगा, फिर किसी भी फैसले में उसकी हामी तो जरूरी ही थी!
पर उसकी सोच के विपरीत परिवार वालों ने अगले कुछ ही दिनों में उसके सामने भावी दूल्हों की लंबी सूची रख दी।
“तू ज्यादा मत सोच। बस जो दिल में है वह कह दे उसे।” हिया ने उसे फिर से वर्तमान में लाते हुए कहा। “वो आ गया है। मैं दूसरी तरफ बैठती हूं। तुम लोग आपस में सब बात कर लो।”
चन्द्रन!
“मैं इससे शादी कभी नहीं करूंगी। शक्ल से ही अकड़ू लग रहा है। और नाम कैसा है… चन्द्रन!” उसने पहली बार चन्द्रन की तस्वीर देखते हुए हिया से कहा था।
“सो ही इज इन रिजेक्टेड लिस्ट। डन!” हिया ने लिस्ट से उसका नाम काटते हुए कहा।
“हेलो!” चन्द्रन ने सामने बैठते हुए कहा।
“हेलो!” उसने जरा संभल कर बैठते हुए कहा।
“तुमने मुझे आज यहां बुलाया?” चन्द्रन ने भौंह सिकोड़ते हुए पूछा। “हम तो आज ऐसे भी शाम को मिलने ही वाले थे।”
“सही है, पर मैं शाम से पहले तुमसे कुछ कहना चाहती थी।”
“क्या?” उसने फिर पूछा।
पर शायद उसकी हिचक देखकर वह समझ गया कि बात कुछ गंभीर है।
“जो भी कहना है खाते हुए कहना। इससे खाने के साथ बात भी आसानी से हजम हो जाएगी।” उसने मेनू उठाते हुए माहौल को हल्का किया।
“कुछ लोगों को हर चीज जल्दी से पचती नहीं है। तो उनसे बात कैसे करें?” दक्षा ने भी पूछ लिया।
“सिंपल! उन्हें पाचन चूर्ण खिला दो। खाना भी पच जाएगा और बात भी।” चन्द्रन की बात सुनकर वह भी खिलखिलाकर हंस पड़ी।
फिर दोनों ने खाने का ऑर्डर दिया और खाना आने तक उन दोनों के बीच एक अजीब-सी चुप्पी थी। पर ये चुप्पी असुविधाजनक नहीं थी। यह तो मंजरियों की वह चुप्पी थी जो धीरे से चढ़ते और ढलते सूर्य के सौंदर्य में स्वयं को भिगो लेती है।
“हां, अब बोलो। मैं फ्रेश लाइम के साथ सब पचा लूंगा।” चन्द्रन ने खाना शुरू करते हुए कहा।
पलभर के लिए दक्षा की नजरें जाकर हिया से मिल गई। हिया ने बस आंख झपकाकर उसे बल दिया।
“हिया मैं ऐसे कैसे उससे शादी कर लूं? तू तो जानती है वह मेरी पसंद नहीं। ऐसे में उससे अचानक ‘हां’ कहकर शादी के बंधन में बंधना क्या गलत नहीं?”
“तो उसे सब सच बता दे। आगे जैसे उसकी मर्जी। इफ ही इज स्मार्ट, ही विल हैंडल एव्रीथिंग।” हिया ने कहा।
“चन्द्रन, मैं यह कहना चाह रही थीं कि किसी भी रिश्ते की शुरुआत झूठ से नहीं होनी चाहिए इसलिए मैं तुम्हें एक सच बताना चाहती हूं।” दक्षा ने गंभीर स्वर में कहा।
उसकी बातों की गंभीरता को भांपते हुए चन्द्रन के हाथ पल भर के लिए रुक गए, लेकिन उसने खुद को फौरन संभाल लिया। वह नहीं चाहता था कि उसकी झिझक दक्षा के मन की बातों को साझा करने में रोड़ा बने।
“मामला क्या है मैडम?” उसने हंसते हुए पूछा।
“चन्द्रन, हमारी शादी तो तय हो गई है, पर सच कहूं तो तुम कभी मेरी पसंद नहीं थे। इनफैक्ट, तुम्हें तो मैंने पहली ही झलक में रिजेक्ट किया था।” उसने एकदम से कहा तो चन्द्रन भी हैरान रह गया।
“ओके…” उसने कहा।
“बस ओके? तुम्हें गुस्सा नहीं आ रहा है? कुछ और नहीं कहना है तुम्हें?” दक्षा ने पूछा।
“अभी तुम्हारी बात पूरी तो नहीं हुई है, राइट?” उसने पूछा तो दक्षा ने ‘ना’ में सिर हिला दिया।
“फिर तुम अपनी कह लो, उसके बाद तुम मेरी सुनना। और फिर तुमने ‘हां’ कहा है तो उसका भी कोई कारण तो होगा।”
“तुम्हें ऐसा क्यों लगता है कि मेरी हां के पीछे कोई कारण है? हो सकता है मैंने मजबूरी में हां कहा हो?” उसने उसे परखते हुए पूछा।
“जितना मैं तुम्हें समझ पाया हूं, तुम एक स्ट्रॉंग-हेडेड लड़की हो। तुम्हारा कोई भी फैसला किसी मजबूरी में नहीं हो सकता।” उसने कहा।
“बस यही तो वह कारण था चन्द्रन।”
“मतलब?”
“मतलब ये कि मेरे घरवालों ने मेरी लिए जितने लड़के ढूंढे थे, उतनों से तो मैंने जीवन भर में दोस्ती भी नहीं की होगी!” उसने हंसते हुए कहा।
“खैर, सबसे मिलने के बाद भी मुझे कोई ऐसा नहीं मिला जिससे मैं कनेक्ट कर सकूं। उधर तुम्हारे घरवाले बार-बार मेरे घर फोन करते थे और संयोग ही कुछ ऐसे बन रहे थे कि पापा सीधे तुम्हारे घरवालों को ‘ना’ नहीं कह पा रहे थे। उन्होंने मुझे तुमसे एक बार मिलने की सलाह दी, जिसके बाद उनके पास वजह भी हो जाती जवाब देने की। और वह सही भी थे। अब वो ये तो नहीं कह सकते थे कि सॉरी, हमारी बेटी को आपके बेटे का नाम पसंद नहीं आया और शक्ल से वह थोड़ा अकड़ू-सा लगता है।”
“और?” चन्द्रन ने हंसते हुए अपने फ्रेश लाइम का एक घूंट भरते हुए कहा।
“और ये कि उस एक मीटिंग में तुमने कहीं मेरे मन को छू लिया। वैसे तुम्हें अपना फोटोग्राफर बदल लेना चाहिए। कोई ऐसा फोटोग्राफर ढूंढो जो तुम्हारी अकड़ू नहीं, असली छवि खींचे। समझे!” उसने कहा।
“जी मैडम। लो, अब तुम ये फ्रेश लाइम पियो।”
“क्यों?”
“क्योंकि अब तुम्हें इसकी जरूरत है।”
“मतलब?”
“मतलब मुझे सब पता था। इतना भी बेवकूफ नहीं हूं मैं कि ये न समझ पाऊँ जब लड़की का कोई जवाब नहीं आए तो उसका क्या मतलब है। पर मैं भी ढीठ प्रवृति का व्यक्ति हूं। बिना लड़े तो ऐसे स्मार्ट पार्टनर को जाने नहीं देता। एंड लुक हियर वी आर! संगीत के दिन कॉफी शॉप में दिल से दिल की बात करते हुए।”
“यू!” दीक्षा ने चिढ़ते हुए कहा, “वैसे सच है कि दिल, दिल को ढूंढ ही लेता है और नियति के आगे किसी की नहीं चलती।”
सच ही तो कहा है किसी ने ‘आप अपनी कहानी के सूत्रधार नहीं, सिर्फ नायक या नायिका बन सकते हो। बाकी का काम तो वह अदृश्य शक्ति ही करती है’।
- वृंदा मिश्रा 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें